ผู้ถือหุ้นนครหลวงไทยไม่อยากขายหุ้นทิ้ง
ผู้ถือหุ้นธนาคารนครหลวงไทย ระบายกลางที่ประชุม อยากถือหุ้นแบงก์ต่อไป ไม่อยากขายหุ้นทิ้งให้ทุนธนชาต
29 เม.ย. 2553

ผู้ถือหุ้นธนาคารนครหลวงไทย ระบายกลางที่ประชุม อยากถือหุ้นแบงก์ต่อไป ไม่อยากขายหุ้นทิ้งให้ทุนธนชาต 
นายสมเจตน์ หมู่ศิริเลิศ กรรมการ ธนาคารนครหลวงไทย เปิดเผยว่า บรรยากาศการประชุมสามัญผู้ถือหุ้นธนาคารนครหลวงไทย มีผู้ถือหุ้นแสดงความประสงค์อยากถือหุ้นของนครหลวงไทยต่อไป ไม่อยากขายตามคำเสนอซื้อหุ้น (เทนเดอร์ออฟเฟอร์) ของธนาคารธนชาต ซึ่งเข้ามาเป็นผู้ถือหุ้นใหญ่และทำเทนเดอร์ออฟเฟอร์ ผู้ถือหุ้นจึงเสนอให้มีการแลกหุ้นจากนครหลวงไทย ไปถือในธนาคารธนชาต แต่ไม่สามารถทำได้เพราะธนาคารธนชาตไม่ได้จดทะเบียนในตลาดหลักทรัพย์ ซึ่งผู้ถือหุ้นได้ขอคำปรึกษาจากคณะกรรมการว่าควรทำอย่างไรดี แต่โดยมารยาทคณะกรรมการไม่สามารถให้คำแนะนำได้
“ผู้ถือหุ้นหลายคนยังขาดความเข้าใจ จึงขอแนะนำให้ปรึกษาโบรกเกอร์ ในมุมมองของผมที่เป็นนักลงทุนคนหนึ่ง เห็นว่าถ้าขาย ก็จะได้ราคา 32.5 บาท หรือ 1.6 เท่าของมูลค่าทางบัญชี (บุ๊คแวลู) ซึ่งถ้ามั่นใจในศักยภาพของการรวมกันของนครหลวงไทยและธนชาต ก็สามารถนำเงินที่ได้จากการขายหุ้นไปลงทุนผ่านทุนธนชาตซึ่งราคาตลาดอยู่ที่ 0.8 เท่าของบุ๊คแวลู กรณีถ้าตัดสินใจไม่ขายก็ต้องรอให้มีการชำระบัญชีเสร็จสิ้นซึ่งไม่ทราบว่ากระบวนการจะกินระยะเวลาเท่าไหร่” นายสมเจตน์ กล่าว 
ทั้งนี้ ธนาคารธนชาตจะทำเทนเดอร์ออฟเฟอร์หุ้นของธนาคารนครหลวงไทยตั้งแต่วันที่ 29 เม.ย.-7 มิ.ย.2553